b"\n_START_ARTICLE_\nZhangye\n_START_PARAGRAPH_\nZhangye (forenklet kinesisk: \xe5\xbc\xa0\xe6\x8e\x96; tradisjonell kinesisk: \xe5\xbc\xb5\xe6\x8e\x96; pinyin: Zh\xc4\x81ngy\xc3\xa8; Wade-Giles: Chang-yeh) er en by p\xc3\xa5 prefekturniv\xc3\xa5 i provinsen Gansu i det vestlige Kina. Tidligere het byen Ganzhou. Befolkningen innen selve byen ansl\xc3\xa5s (2004) til 489\xc2\xa0000, men hele prefekturet har 1,17 millioner innbyggere. Vestlige deler av Den kinesiske mur g\xc3\xa5r gjennom prefekturet._NEWLINE_Zhangye er en del av Hexikorridoren, den farbare og beboelige stripen mellom h\xc3\xb8yfjellene i s\xc3\xb8rvest og Tengger\xc3\xb8rkenen i nord\xc3\xb8st.\n_START_SECTION_\nHistorie\n_START_PARAGRAPH_\nI de fem dynastiers og ti konged\xc3\xb8mmers tid l\xc3\xa5 det lille middelalderriket Ganzhou her._NEWLINE_Marco Polo (1254\xe2\x80\x931324) beskriver i sine reiseskildringer (Il Milione) at han tilbragte ett \xc3\xa5r i en by kalt Campichu. Man anser at den byen m\xc3\xa5 ha v\xc3\xa6rt Ganzhou (Zhangye).\n_START_SECTION_\nKulturminner\n_START_PARAGRAPH_\nI Zhangye ligger Dafo Si, med Kinas st\xc3\xb8rste liggende Buddha-statue. Den er oppf\xc3\xb8rt p\xc3\xa5 Folkerepublikken Kinas liste over kulturminner.\n_START_SECTION_\nSamferdsel\n_START_PARAGRAPH_\nKinas riksvei 227 ender i Zhangye. Veien f\xc3\xb8rer fra Xining i provinsen Qinghai til Zhangye._NEWLINE_Kinas riksvei 312 l\xc3\xb8per gjennom omr\xc3\xa5det. Den f\xc3\xb8rer fra Shanghai og ender p\xc3\xa5 grensen mot Kasakhstan, og passerer blant annet Suzhou, Nanjing, Hefei, Xinyang, Xi'an, Lanzhou, Jiayuguan og \xc3\x9cr\xc3\xbcmqi."